text: Vestre Landsret har i det store hele stadfæstet dommen over forældrene i Brønderslevsagen. Samtidig går dommerne ind og finder faren skyldig i et af de forhold, han ellers blev frifundet for i byretten. Det drejer sig om, at han skulle have fået sin datter til at have seksuel omgang med en hingst. Det var i juni i år, at parret blev dømt for vanrøgt af deres i alt 10 sammenbragte børn. Faren fik forvaring, mens moren fik fire års fængsel. De ankede begge på stedet til landsretten. De har under sagen i det store hele nægtet sig skyldige. Efter at landsretten har afgjort skyldsspørgsmålet, skal der nu være procedure om straffens længde. Den endelige dom falder således først torsdag.
summary: Vestre Landsret i Aalborg har netop kendt forældreparret fra Serritslev skyldige i de fleste af de anklager om børnemishandling, som de tidligere på året blev kendt skyldige i i byretten.